Motsepe-Radebe, Khama: Lamola reageer op mandamus-aansoekRonald Lamola. Foto: Kopano Tlape/GCIS Ronald Lamola, die minister van justisie en korrektiewe dienste, het Dinsdagoggend bevestig dat hy die mandamus-aansoek deur AfriForum se private vervolgingseenheid ontvang het. Die minister se kantoor het egter aangedui dat hy die aansoek gaan teenstaan en nou op ŉ nuwe versoek van die regering in Botswana wag. Dit volg nadat die private vervolgingseenheid ŉ mandamus-aansoek namens die Botswana-regering teen Lamola ingedien het om sy departement te dwing om wedersydse regshulp te fasiliteer in die saak teen oudpres. Ian Khama van Botswana en die Suid-Afrikaanse sakevrou Bridget Motsepe-Radebe. “Ons het kennis geneem van die hofaansoek deur AfriForum. Die minister van justisie en korrektiewe dienste het die staatsprokureur opdrag gegee om die aansoek teen te staan,” het Chrispin Phiri, woordvoerder van Lamola, vanoggend in ŉ verklaring gesê. Maroela Media het vroeër berig die departement van openbare vervolging in Botswana ondersoek bewerings van bedrog en geldwassery teen Khama en Motsepe-Radebe, die skoonsuster van pres. Cyril Ramaphosa en vrou van Jeff Radebe. Die bewerings hou verband met bankrekeninge by die Bank van Botswana. Bridgette Motsepe-Radebe. (Foto: GCIS) Advv. Gerrie Nel en Phyllis Vorster van AfriForum se private vervolgingseenheid is vroeër vanjaar deur die Botswana-regering aangestel om dié regering se versoek om wedersydse regshulp te fasiliteer. Volgens Phiri het Suid-Afrika die afgelope jaar in ses gevalle wedersydse regshulp aan Botswana verleen. “Weens die aard van die beweerde misdaad, wat ŉ ernstige misdaad in Suid-Afrika is, is daar ŉ wetlike vereiste dat wetstoepassingsagentskappe ŉ voorlopige ondersoek moet doen. ŉ Versoek van hierdie aard kan as sodanig uitgerek en ingewikkeld raak weens verskeie wetstoepassingsagentskappe wat betrokke is. Dit is nie eie aan Suid-Afrika nie, dit is standaard oor die hele wêreld,” het Phiri gesê. Volgens Phiri is die departement van justisie en korrektiewe dienste wel in verbinding met die owerhede, onder wie die direkteur van openbare vervolging in Botswana, rakende die saak. “Die Republiek van Botswana het deur middel van hierdie gevestigde kommunikasiekanale aangedui dat daar veral oor hierdie aangeleentheid ŉ nuwe versoek gerig sal word. Die nuwe versoek is egter nog nie ontvang nie.” AfriForum se betrokkenheid Volgens Phiri ontvang Suid-Afrika jaarliks ​​talle versoeke van oor die wêreld vir wedersydse regshulp. Hy wys egter daarop dat dit ongekend is vir ŉ nieregeringsorganisasie, soos AfriForum, om wedersydse regshulp te fasiliteer. “Die SAOG se protokol oor wedersydse regshulp in strafregtelike aangeleenthede maak nie voorsiening daarvoor dat nieregeringsentiteite as tussengangers tussen state dien nie, of dit nou versoek word of nie,” het Phiri gesê.